Восень 2015 года ў нашай акадэміі адзначана дзвюма важнымі падзеямі, якія выклікаюць гордасць і павагу. Установа адзначае свой 70-гадовы юбілей, а таксама перабудоўвае работу ў сувязі са зменай статусу (да нядаўняга часу яна была вышэйшым каледжам). За доўгую гісторыю са сцен навучальнай установы выйшла ў жыццё некалькі пакаленняў падрыхтаваных спецыялістаў. Сярод іх многа яркіх асоб, якія рэалізавалі сябе ў прафесіі. А якімі будуць цяперашнія выпускнікі? Для нашага калектыву, якім кіруе лаўрэат ганаровага звання “Чалавек года Віцебшчыны” Віктар Іванавіч Карлаў, важна, каб яны сталі шчаслівымі людзьмі і першакласнымі работнікамі. “Давайце памарым! — прапанавала я студэнтам на занятках гуманітарнага цыкла. — Задумайцеся, калі ласка, пра свае мэты на найбліжэйшы год і не толькі, а таксама пра пачатыя і незавершаныя справы, пра пытанні да сябе і да навакольнага свету, пра свае самыя неверагодныя мары”.